রাঙ্গামাটি ৯ জুন (সিএইচটিনিউজ টোয়েন্টিফোর ডটকম):- সিরিয়ায় ক্রমবর্ধমান সহিংসতায় কয়েক হাজার মানুষ সিরিয়ার সীমান্ত অতিক্রম করে তুরস্কে আশ্রয় নিয়েছে। এদিকে সিরিয়ার জিসার আল সাঘাউর শহরে সরকার সমর্থিত সেনাদের ট্যাংক সহকারে মোতায়েন করা হয়েছে। এতে সিরিয়ার আরো ৫০,০০০ হাজার লোক দেশটির সীমান্ত অতিক্রম করে তুরস্কের আশ্রয় নেয়ার আশঙ্কা রয়েছে।  আজ বৃহস্পতিবার জাতিসংঘের শরনার্থী বিষয়ক  কমিশন এ খবর জানায়।  এদিকে তুরস্কের প্রধানমন্ত্রী তাইয়েপ এরদোগান জানান, সিরিয়ার চলমান সরকার সমর্থিত বাহিনী ও বিদ্রোহী বাহিনীর মধ্যে সহিংসতা বাড়ার আশঙ্কায় রয়েছে। তাই সিরিয়ার বেসামরিক জনগণকে রক্ষার্থে তুরস্ক তার সীমান্ত খুলে দিয়েছে বলে জানান তিনি। তিনি সিরিয়ার প্রেসিডেন্ট বাশার আল আসাদকে আরো সংযত হওয়ার আহ্বানও জানান।  এদিকে তুরস্কে নিযুক্ত জাতিসংঘের শরণার্থী  বিষয়ক প্রতিনিধি মিটিন করাবেতির বলেন, সিরিয়ার বেসামরিক জনগণকে রক্ষায় তুরস্ক সীমান্ত খুলে দেয়াতে আমরা সন্তুষ্ট। সিরিয়ার জনগণকে রক্ষায় তুরস্ক তার এ সীমান্ত শেষ সীমা পর্যন্ত খোলা রাখবে বলে তিনি জানান।  উল্লেখ্য, গত তিন মাসে সিরিয়ায় সরকার সমর্থিত বাহিনী ও বিদ্রোহী বাহিনীর মধ্যে চলমান এ সহিংসতায় প্রায় ১০০০ লোক নিহত হয়েছে ।